關西行
作者：劉攽
朝代：宋

paragraphs: 關西居人多閉屋，屋底老翁相向哭。
縣官禁錢錢益輕，百姓無錢食不足。
平時斗粟錢百數，今者千錢人不顧。
大家蕭條無十金，小家流離半逵路。
憶初鑄錢爲强國，盜賊無端皆得職。
邇來救弊因寬民，盜賊自苦民逾貧。
安得萬物皆爲銅，陰陽熾炭造化工。
鑄錢萬萬大似尺，官定足用民家豐。